Home › Ons Kerk
Die NG Gemeente Franschhoek bestaan sedert 1843 en het sy wortels in die vestiging van die Franse Hugenote in die vallei in 1688. Die Hugenote Gedenkmuseum en die Hugenote Monument is op die dorp.
Daar is net een leraar in die gemeente, nadat prof Pieter Coertzen op 20 April 2008 as tweede leraar afgetree het. Prof Coertzen was 'n dosent aan die Universiteit van Stellenbosch se Fakulteit Teologie, maar gekoppel aan die NG Gemeente Franschhoek. Daarbenewens beskik die gemeente oor 'n skriba, 'n koster, 'n skoonmaker en twee terreinwerkers. Die gemeente se orrelis is mev Felicity Grové. Die gemeente het twee begraafplase: een is die historiese kerkhof naby die kerkgebou en die ander een is naby die Hugenote Monument. Dit word ook dikwels die "Hugenote Begraafplaas" genoem vanweë die groot aantal Hugenote wat daar begrawe is.
Die Kerkraad bestaan uit 14 wyke met 15 ouderlinge en 12 diakens. Sommige is plaaswyke (pruime, pere, perskes, sitrus, wyndruiwe, olywe, Proteas, ensovoorts word verbou). Benewens die Kerkraad se onderskeie kommissies is daar nog die Vrouediens, kategese, jeug-aksies, kleuterkerk, ens. Verskeie sel- en Bybelstudiegroepe bestaan in die gemeente. Gereelde wyksbyeenkomste word gehou.
Die kerkgebou, wat op 'n groot erf (2,5 hektaar) in die hoofstraat (Hugenoteweg) van Franschhoek staan, dateer uit 1847 en is in 1968 volledig gerestoureer. Die kerkgebou het 'n tradisionele kruisvormige vloerplan met 'n rietdak maar geen kerktoring. Die kerkgebou het 'n indrukwekkende binnekant en 'n goeie orrel. Die kerkgebou beskik oor 'n klankstelsel en 'n geslote-kring TV wat onder andere die moederskamer en Fleur de Lis (die ACVV-tehuis vir bejaardes) bedien. 'n Dataprojektor en afstandbeheerde skerm laat die predikers toe om beeldmateriaal te vertoon, sonder dat die kerk se besonderde binnekant met "moderne tegnologie" ontsier word.
Die huidige pastorie is 'n baie groot huis (600 vierkante meter) en dit dateer uit 1927. 'n Deel van die pastorie word (per kerkraadsbesluit) verhuur aan verdienstelike lidmate en tans ook aan damesstudente in die gasvryheidsbedryf.
Die gemeente beskik oor 'n moderne kerksaal wat ook die kerkkantoor en kategese-lokale huisves.
Die Franschhoek-vallei is 'n gesogte toeriste-bestemming geleë in die pragtige Bergriviervallei. Die dorp is omring deur berge wat soms in die winter met 'n ligte sneeukleed bedek is. Die vallei is bekend vir sy uitmuntende wyn, vrugte en wêreldgehalte verblyf en restaurante. Landbou en toerisme is die hoof ekonomiese aktiwiteit van die streek. Franschhoek is sowat 30 km vanaf Paarl en Stellenbosch en sowat 70 km vanaf Kaapstad. Besoek gerus die toerismekantoor se webblad. Daar is ook 'n alternatiewe webblad met goeie foto's van Franschhoek beskikbaar.
Die bevolking van die dorp en landelike gebied in die grense van die gemeente was in 2006 sowat 16 000 mense. Soos in baie ander plattelandse NG gemeentes is daar ook in die Franschhoek-vallei opvallende veranderings in die demografie wat direk sowel as indirek 'n impak op die gemeente het. In die laaste paar jaar was daar byvoorbeeld 'n instroming van werksoekers in die vallei, hoofsaaklik Xhosa-sprekend, met gevolglike woningnood, groeiende plakkerskampe en werkloosheid. Die plaasarbeiders (veral bruinmense) het grotendeels van die plase na Franschhoek Noord (Groendal) verhuis. Vermoënde buitelanders het reeds die vallei "ontdek" en besit heelwat plaasgrond en dorpserwe.
Franschhoek beskik oor 'n aantal supermarkte (soos Pick n Pay), talle luukse winkeltjies, die vier groot handelsbanke, 'n klein biblioteek, 'n polisiekantoor, 'n poskantoor, 'n skool (Hoërskool Franschhoek), 'n privaatskool, Bridge House, die reeds vermelde Hugenote Gedenkmuseum, die Hugenote Monument en natuurlik verskeie uitmuntende restaurante, wynplase en 'n groot verskeidenheid toeriste-akkommodasie. Naweke is die dorp normaalweg vol toeriste; dan is die hoofstraat raserig en parkeerplek skaars. Van tyd tot tyd word toerisme-gedrewe feeste – die bekende kaasfees, sjampanjefees, Bastille-fees en oesfeeste in en naby die dorp gehou. Die munisipale struktuur setel in Stellenbosch, maar Franschhoek se vlag – die Franse driekleur met 'n grys olifant op die wit baan – wapper nog vryelik in die dorp. Franschhoek spog tans met twee koerante wat maandeliks verskyn: "Franschhoek Tatler" en "The Month"
Die NG Gemeente Franschhoek bestaan uit sowat 460 belydende lidmate en 100 dooplidmate. Ongeveer 40% van die lidmate is ouer as 50 jaar maar die afgelope paar jaar was daar 'n verblydende groei in die aantal jong egpare, jong boere en werkende jongmense in die vallei. Oor die afgelope paar dekades toon die gemeente 'n kwynende lidmaattal, maar dit lyk asof die lidmaattal nou gestabiliseer het.
Die finansiële gesondheid van die gemeente is bevredigend maar vereis nogtans volgehoue aandag en vernuwende bestuur deur die kerkraad.
Geskikte groepbehuising vir selfversorgende bejaardes is 'n probleem in Franschhoek. Die gemeente beskik oor een huis, Huis Fredagh, vir selfversorgende bejaardes, maar nog akkommodasie word beplan in samewerking met die plaaslike ACVV-tak. Die ACVV bedryf 'n tehuis vir bejaardes (Fleur de Lis), wat langs die kerkgrond geleë is. Daar is noue samewerking tussen die gemeente en Fleur de Lis.
Die Franschhoek Hospice verrig belangrike werk onder die gemeenskap en daar is noue samewerking tussen die gemeente en die Franschhoek Hospice. Daar word elke jaar 'n gesamentlike gedenkdiens in die NG kerkgebou gehou om almal in die distrik wat die voorafgaande jaar gesterf het, te gedenk. Hierdie diens, sowel as 'n spesiale diens vir toeriste met Kersfees, sommige begrafnisse en die meerderheid huweliksbevestigings vind in Engels plaas.